প্রাকৃতিক দুর্যোগ কাটিয়ে ছন্দে ফিরছে জলদাপাড়া জাতীয় উদ্যান

ওয়েব ডেস্ক : ভয়াবহ প্রাকৃতিক দুর্যোগ কাটিয়ে ধীরে ধীরে স্বাভাবিক ছন্দে ফিরতে শুরু করেছে উত্তরবঙ্গের (North Bengal) অন্যতম জনপ্রিয় পর্যটন কেন্দ্র জলদাপাড়া জাতীয় উদ্যান (Jaldapara National Park)। টানা বৃষ্টিপাত ও পাহাড়ি জলের তোড়ে বন্যা পরিস্থিতি তৈরি হওয়ায় গত পাঁচ দিন ধরে বন্ধ ছিল জঙ্গল সাফারি। এতে পর্যটনের উপর বড় ধরনের প্রভাব পড়েছিল। অবশেষে আবহাওয়া স্বাভাবিক হওয়ায় এবং পরিস্থিতি নিয়ন্ত্রণে আসতে শুরু করায় শুক্রবার থেকে জলদাপাড়ায় পুনরায় শুরু হল জঙ্গল সাফারি। খুশি পর্যটক থেকে শুরু করে পর্যটন ব্যবসায়ীরা।

পুজোর সময় ভরা টুরিজম মরশুমে দূর্যোগের জন্য জঙ্গল সাফারি বন্ধ ছিল। পাঁচ দিন বন্ধ ছিল জঙ্গল সাফারি (Jungle Safari)। এই সময় দেশে বিদেশের বিভিন্ন প্রান্ত থেকে পর্যটকদর আগমন হয় জলদাপাড়াতে (Jaldapara)। আর প্রাকৃতিক দূর্যোগের জন্য অনেক পর্যটক আটকে পড়ে। পরবর্তীতে তাদের উদ্ধার করা হয়। বন্ধ রাখা হয় জঙ্গল সাফারি। আজ থেকে চিলাপাতা, কোদালবস্তি, জলদাপাড়াতে শুরু হল জঙ্গল সাফারি।

আরও খবর : ঘূর্ণাবর্তের প্রভাব! দক্ষিণবঙ্গে ফের বৃষ্টির সম্ভাবনা

বন দফতর সূত্রে জানা গেছে, আজ থেকে ধাপে ধাপে পুনরায় সাফারি পরিষেবা শুরু হয়েছে চিলাপাতা, কোদালবস্তি, শালকুমার এলাকা থেকে। ইতিমধ্যেই পর্যটকদের ভিড় লক্ষ্য করা গিয়েছে বুকিং কাউন্টারগুলিতে। সাফারি পরিষেবা শুরু হওয়ায় স্বস্তি ফিরে এসেছে স্থানীয় গাইড, জিপচালক, লজ ও হোটেল ব্যবসায়ীসহ পর্যটন নির্ভর বহু মানুষের মুখে।

উল্লেখ্য, জলদাপাড়া জাতীয় উদ্যান (Jaldapara National Park), গণ্ডার, হাতি থেকে শুরু করে সমৃদ্ধ জীববৈচিত্র্যের জন্য বিশ্ববিখ্যাত। তাই পুজোর সময় এই অঞ্চলে পর্যটকদের উপচে পড়া ভিড় দেখা যায়। কিন্তু এবারের দুর্যোগ সেই আনন্দে সাময়িক বিরতি ঘটিয়েছিল। এখন পরিস্থিতি স্বাভাবিক হওয়ায় আবারো চাঙ্গা হতে শুরু করেছে জলদাপাড়ার পর্যটন শিল্প।

বন দফতরের এক আধিকারিক জানিয়েছেন, “পর্যটন খুললেও সতর্কতা বজায় রাখা হচ্ছে। নদীর জলস্তর নজরদারিতে রাখা হয়েছে। পর্যটকদের নিরাপত্তাই আমাদের প্রথম অগ্রাধিকার।” স্থানীয় পর্যটন ব্যবসায়ীরা জানান, “জঙ্গল সাফারি চালু হওয়ায় আমরা খুবই খুশি। কারণ পর্যটনই আমাদের জীবিকার প্রধান ভরসা।”